Morten Messerschmidt (DF), 2023-03-01:
Ja, og jeg tror i virkeligheden, det er det omvendte, vi skal stræbe efter, altså at familien er det naturlige førstevalg.
Vi har selv i min familie valgt at indrette os på den måde, at vi har min kærestes datter boende, og indtil for nylig havde vi også min kærestes mor boende, dvs. tre generationer under samme tag, og vi er jo på mange måder privilegerede, hvilket ikke alle er.
Derfor håber jeg, at vi i fællesskab måske kan finde ud af at indrette skatteregler, sociallovgivning osv. på en måde, hvor udgangspunktet ikke altid er, at det skal være en behjertet socialmedarbejder, men et familiemedlem, som også er en del af den omsorg, der skal være omkring vore kære.
Tak for det, og tak for den positive imødekommelse.
Jeg synes jo, det er naturligt, at man tænker hele familien sammen, og at vi i virkeligheden i højere grad end at tænke velfærdssamfundet først, tænker familien først eller i hvert fald tænker de to ting sammen, al den stund at der er mange opgaver, hvor familien er et mere naturligt sted at løse det og hjælpe hinanden, uden at det selvfølgelig skal være sådan, at har man ikke familie eller nogen, der kan hjælpe, så kan man ikke få hjælp, men at vi tænker det i udgangspunktet, og at vi derfor også forsøger at indrette love eller overenskomster, eller hvad det nu måtte være, der regulerer arbejdsmarkedet, på en måde, hvor familien er et naturligt førstevalg.
Og jeg er helt med på, at det her er noget, der ligger i de kollektive overenskomster, og ja, man kunne sige noget fiffigt her om regeringens generelle forhold til overenskomstsystemet.
Det vil jeg undlade, fordi jeg måske synes, vi har en forbrødring på indholdet.
Så derfor vil jeg bare spørge, om det så kunne være sådan, at man næste gang, der er overenskomstforhandlinger, trepartsforhandlinger eller en anden anledning, kunne få det her med på bordet.
Jeg er helt med på, at vi har fået omsorgsdage, omsorgsorlov, men jeg synes, der er noget sympatisk over, at vi tænker, at vi ikke kun er borgere, og at vi heller ikke kun er forældre, men at vi også har nogle forældre og så derfor får begrebet bedstes første sygedag skrevet ind i, hvad enten det så er overenskomster eller lovgivningen, så det bliver sådan en mere gængs ting at tale om ligesom barnets første sygedag.
Jeg synes, det her er en god samtale, fordi det jo illustrerer, at der for det første er bred opbakning til velfærdssamfundet, men at der for det andet også er en rolle uden for velfærdssamfundet, hvor civilsamfundet og familien kan fylde mere.
I forhold til de her orlovsdage står det ikke helt klart for mig, om det skal være den samme husstand, eller hvordan man har udregnet det.
Men som jeg hører ministeren, er man ikke afvisende over for at lave en ordning, som vi kender det, hvor man kan hjælpe i familien i en bredere kreds, og i hvert fald det, der så kunne være ånden i bedstes første sygedag.
Er det rigtigt forstået?
Tak, formand.
Hvad er regeringens holdning til at indføre »bedstes første sygedag«, på linje med hvad der kendes fra »barns første sygedag«, sådan at man har mulighed for at hjælpe sine forældre eller bedsteforældre, hvis de skal på hospitalet eller til lægen, uden at man skal bruge en halv fridag på det?